C 125/464
HR
Službeni list Europske unije
5.4.2023.
četvrtak, 15. rujna 2022.
B. budući da iz članka 49.
UEU-a, koji predviđa mogućnost da svaka europska država podnese zahtjev za članstvo u Europskoj uniji, proizlazi da se Europska unija sastoji od država koje su slobodno i dobrovoljno odlučile usvojiti zajedničke vrijednosti navedene u članku 2.
UEU-a, koje poštuju te vrijednosti i obvezuju se promicati ih, s obzirom na to da pravo EU-a počiva na temeljnoj pretpostavci da svaka država članica sa svim ostalim državama članicama dijeli navedene vrijednosti i priznaje da ih one dijele s njom (5);
C. budući da ta pretpostavka podrazumijeva i opravdava postojanje uzajamnog povjerenja među državama članicama da će se te vrijednosti priznavati i da će se stoga poštovati pravo EU-a kojim se one provode (6);
D. budući da je poštovanje vrijednosti iz članka 2.
UEU-a od strane države članice uvjet za uživanje svih prava koja proizlaze iz primjene Ugovorâ na tu državu članicu; budući da svako kršenje temeljnih vrijednosti EU-a od strane vlade države članice neizbježno podrazumijeva napad na osobnu slobodu te politička i socijalna prava građana, kao i na njihovo bogatstvo i dobrobit; budući da se Mađarska sama obvezala na poštovanje vrijednosti sadržanih u članku 2.
UEU-a;
E. budući da načelo lojalne suradnje iz članka 4. stavka 3.
UEU-a obvezuje Uniju i države članice da si međusobno pomažu u izvršavanju obveza koje proizlaze iz Ugovorâ uz puno uzajamno poštovanje te obvezuje države članice da poduzmu sve odgovarajuće mjere, opće ili posebne, kako bi osigurale ispunjavanje obveza koje proizlaze iz Ugovorâ ili iz akata institucija Unije;
F. budući da se člankom 19.
UEU-a konkretizira vrijednost vladavine prava utvrđena u članku 2.
UEU-a te se odgovornost za osiguravanje potpune primjene prava EU-a u svim državama članicama i sudsku zaštitu prava pojedinaca na temelju tog prava povjerava nacionalnim sudovima i Sudu Europske unije (7);
G. budući da se očita opasnost da će država članica teško prekršiti vrijednosti iz članka 2.
UEU-a ne odnosi samo na pojedinačnu državu članicu u kojoj se takav rizik pojavljuje već utječe i na druge države članice, njihovo uzajamno povjerenje te samu prirodu Unije i temeljna prava njezinih građana u okviru prava Unije;
H. budući da područje primjene članka 7.
UEU-a nije ograničeno na obveze iz Ugovorâ, kao što je to slučaj s člankom 258.
Ugovora o funkcioniranju Europske unije (UFEU); budući da Unija može procijeniti postojanje očite opasnosti od teškog kršenja zajedničkih vrijednosti u područjima u nadležnosti država članica;
I. budući da već nekoliko godina stanje u Mađarskoj ostaje bez dovoljnog odgovora te da su i dalje prisutne brojne zabrinutosti, a da su se u međuvremenu pojavili i brojni novi problemi, što negativno utječe na sliku Unije kao i na njezinu djelotvornost i vjerodostojnost u području obrane temeljnih prava, ljudskih prava i demokracije u svijetu, te ukazuje na potrebu za rješavanjem tih problema usklađenim djelovanjem Unije;
J. budući da je nakon posjeta ad hoc izaslanstva Odbora za građanske slobode, pravosuđe i unutarnje poslove Budimpešti u Mađarskoj u trajanju od 29. rujna do 1. listopada 2021. većina članova izaslanstva i dalje duboka zabrinuta zbog stanja demokracije, vladavine prava i temeljnih prava u toj zemlji; budući da je izaslanstvo zaključilo da se stanje od 2018.
godine nije poboljšalo, već da se naprotiv pogoršalo;
K. budući da mađarska Vlada zanemaruje načelo nadređenosti prava Unije kako je sadržano u sudskoj praksi Suda Europske unije, ali traži pravnu zaštitu pred Sudom Europske unije, pokrećući postupke u vezi s postojećim europskim aktima;
L. budući da je mađarski parlament 19. srpnja 2022. donio rezoluciju u kojoj poziva na to da se ograniče ovlasti Europskog parlamenta i da se zastupnici u Europskom parlamentu imenuju, a ne biraju;
(5) (6) (7)
Presuda od 24. lipnja 2019.
u predmetu Europska komisija protiv Republike Poljske, C-619/18, ECLI:EU:C:2019:531, t. 42.
Mišljenje Suda od 18. prosinca 2014., mišljenje u skladu s člankom 218. stavkom 11.
UFEU-a, 2/13, ECLI:EU:C:2014:2454, t. 168.
Presuda od 27. veljače 2018.
u predmetu Associação Sindical dos Juízes Portugueses protiv Tribunal de Contas, C-64/16, ECLI EU:C:2018:117, t.
32.